Kasper Schmeichel er alt andet end imponeret af græstæppet i Telia Parken efter 0-0'eren mod Irland, men mener ikke, det kan bruges som undskyldning.

Underlaget gjorde en forskel i forhold til muligheden for at spille hurtigt rundt om irerne, fastslår flere af de danske spillere efter 0-0-kampen i VM-playoff'en lørdag aften.

Keeper Kasper Schmeichel kalder i et interview med Sky Sports underlaget for 'forfærdeligt'.

- Jeg har hørt den irske bane er lidt bedre, så forhåbentligt kan vi få vores spil til at flyde lidt mere der ovre, siger Schmeichel til Sky Sports og tilføjer om Telia Parkens bane:

- Der var ingen græs på den. Ingen græs, og den var blød. Det mindede mig om de gamle dage i Bury og League Two og den slags baner. Det var det samme for begge hold, men det er skuffende til så stor en kamp.

- Vi forsøgte at spille hurtig fodbold, men vi var nødt til at tage en ekstra berøring hele tiden for at holde på bolden. Det gjorde lidt en forskel, men det er ingen undskyldning. Det var lige for begge hold.

Den danske sidste skanse roser samtidigt sin irske kollega Darren Randolph.

- Randolph lavede et par store redninger, så vi er lidt skuffede over, at vi ikke vandt, men det er ikke verdens undergang. De var disciplinerede og havde som mål at holde os fra at score. Når modstanderens målmand er banens bedste, fortæller det hele historien, siger Schmeichel.

Schmeichel har som ung på lejeophold i League Two hos Darlington og Bury.